open-index/open-wikipedia-markdown huggingface dataset:
Biografia

**Biografia** (griego antiguo: βίος (bíos), bida, γράφειν (gráphein), skirbi) ta un historia of descripcion detaya riba papel (y generalmente publica) di e bida di un persona. E termino ta wordo uza comunmente pa obranan no ficticio, es decir, pa scrituranan den cual e autor ta purba representa e bida real di un persona real, generalmente un persona famoso.

Un biografia ta un relato ku ta trata di duna un miho bista riba e personalidad y caracter di e persona describi, y un resumen di hechonan di bida. E ta encera mas cu simplemente informacion basico manera educacion, trabou, relacionnan y morto; e ta ilustra e experencia personal den e eventonan di bida.

Un biografia di un santo ta yama un hagiografia. E termino aki ta wordo uza tambe ora e autor ta trata su tema na un manera no critico.

Un biografia cu autorisacion ta un biografia cu a ser skirbi cu permiso di e persona cu ta e suheto di e biografia, of dor di su herederonan.

Un autobiografia ta un biografia skirbi door di e persona cu ta e suheto di e biografia, of door di un *ghostwriter* apunta pa e persona aki.

Un biografia riba su mes ta constitui un genero literario.
Feminismo

**Feminismo** ta e coleccion di tendencia o movemento social y politico, incluso e movemento di hende muhe, cu ta tuma un posicion critico pa cu e desbalansa di poder entre homber y muhe y cu ta busca emancipacion. Ta trata aki di emancipacion den sentido amplio, riba tereno economico, politico, social y personal. Den otro palabra, feminismo ta e lucha pa pone un fin na opresion sexista. Feminismo ta defende interes di hende muhe, ta busca pa elimina e trato desigual entre homber y muhe, ta haci esfuerso pa autonomia fisico di hende muhe y ta lucha contra violencia domestico y sexual. Dentro di feminismo ta existi hopi diferente movemento.

E historia di e movemento feminista por wordo clasifica den diferente periodo. E periodo tempran ta conoci como proto-feminismo, sigui pa un cantidad di ola feminista: periodonan den cua e emancipacion di hende muhe a ser persigui activamente cu diferente metodo y metanan (por ehempel: derecho di voto y independencia financiero). E resultadonan logra a cambia diferente sociedad profundamente.

## Mira tambe
* Derechonan di Hende Muhe
* Dia Internacional di Hende Muhe

## Link externo
* Atria: Feminisme : Politiek veelstromenland / Anneke Ribberink. Leiden, Stichting Burgerschapskunde, Nederlands Centrum voor Politieke Vorming, 1987. 64 p.
* Atria: bronnen over feminisme e.o. 2800 buki
Sociedad

**Sociedad** (latin: *societas*) ta describi sernan humano hunto (colectivo, e suma di nan red y interaccionnan social). E termino ta bini di e idea latin di societas, of e conexion entre amigo of aliadonan (amigo of aliado ta socio). E por referi tambe na un grupo specifico di hende cu interaccion, como tambe na un sociedad cu ta mas amplio cu esun di cual nan ta miembro. Hende ta forma sociedadnan pa genera mas beneficio como grupo cu loke lo tabata posibel separadamente. Hopi bestia banda di hende tambe ta hasi esaki, manera lobo. Sociologia ta e nomber pa e estudio di sociedad.

E nocion di sociedad ta coincidi grandemente cu e nocion di comunidad, pero ta pone mas enfasis riba e aspectonan institucional y ordena di e comunidad: e estado y e aparatonan di gobierno. Esey ta nifica cu e ta un concepto mas teritorial cu comunidad. 

## Mira tambe
* Civilisacion
Etnografia

**Etnografia** ta un metodo di etnologia y antropologia cultural pa mapa origen etnico. E ta un tipo di investigacion social cu ta encera cu ta samina e comportacion di e participantenan den un dado situacion social y cu ta capta e propio interpretacion di e miembronan di e grupo aki referente nan comportacion.

Den sociolinguistica e palabra ta indica un metodo sistematico pa distingui diferente grupo di poblashon a base di e estudio di actitudnan local, y no menos actitudnan linguistico.

Den e caso di tribunan poco conoci, investigacion etnografico den practica ta logra na establece liña di separacion entre diferente comunidadnan: ta studia idioma, ta registra variacion den idioma local y dialectonan, y asina por describi e diferente pueblo. Tambe dentro di e mesun tribu, investigacion sociolinguistico por revela e cultura, relacionnan herarkico y creencianan spiritual di su grupo y clasenan.

Den un contexto mas general, etnografia por wordo aplica na e escala general di fenomeno cultural relaciona cu un pueblo: e pregunta *kico ta un pueblo?* ta sumamente relevante pa e disciplina aki. Identificacion di grupo y conexionnan racial ta sirbi consequentemente como prueba di e idea cu *esaki ta un pueblo*; e estudio no mester keda limita na pueblonan 'exotico': tambe den civilacionnan occidental 'civilisa' tin un conciencia colectivo, cu ta haci hende considera nan mes como un *pueblo*.

E liña di division entre sociolinguistica puro y etnografia no ta semper mes cla: en general por bisa cu etnografia, aunke hopi biaha basa riba sociolinguistica, ta un ramo antropologico mas general di e cientificonan social. Sinembargo, investigacion sociolinguistico ta un forma di etnografia, y viceversa.
Materialismo

**Materialismo** ta un punto di bista filosofico cu ta afirma cu tur cos ta traha di materia y cu fundamentalmente tur fenomeno ta resultado di interaccionnan material, incluyendo mente y consciencia. E ta referí na e doctrina cu no tin otro sustancia cu materia, cu ta un punto di bista monista.

E termino a surgi den e di dos mitar di siglo 17 pa describi filosofía cu ta desmenti e existencia di substancianan mental ("alma" o "spirito") y ta reconoce solamente e existencia di substancianan fisico. 

Puntonan di bista filosofico contrario na materialismo ta wordo representa pa cierto formanan di pluralismo filosofico, dualismo, spiritualismo y idealismo. Dualismo ta permiti e existencia di dos diferente substancia: mente y materia. Materialismo tambe ta distingui su mes for di spiritualismo, pa cua spirito ta e sustancia di tur realidad. Finalmente e ta distingui su mes for di idealismo, pa cua loke ta spiritual tin un realidad.

Algun filosofo Ingles asocia cu materialismo ta Francis Bacon, Thomas Hobbes y John Locke.
Parlamento Oropeo

**Parlamento Oropeo**, tambe konosí komo *Oropaparlamento* o *Europarlamento* (antes Asamblea Parlamentario Oropeo of Asamblea Komún) ta e parlamento di Union Oropeo (EU). Siudadanonan di Union Oropeo ta eligí su miembronan cada cinco aña. Huntu ku e Konseho di Minister, e ta e poder legislativo di e institushonnan di Union Oropeo i ta reuní na dos lugá: Strasburgo i Brusela. E parlamento oropeo ta e úniko parlamento multinashonal na mundu ku ta wòrdu konstituí pa miembronan elegí a base di derechi universal di voto.

## Miembro i elekshon
Parlamento Oropeo a wòrdu fundá na 1952; su kompetensianan a wòrdu ampliá varios biahe, partikularmente na 1993 ku e Tratado di Maastricht i na 2009 ku e Tratado di Lisboa. Desde 1979 tin elekshonnan pa miembronan di parlamento (MEP); promé ku esei e miembronan tabata bini for di kada estado-miembro di Union Oropeo. 

E parlamento tin 705 miembro, ku mester oumentá na 720 despues di e elekshonnan oropeo dia 6 di yüni 2024. E ta representa e di dos electorado democratico mas grandi na mundu (despues di Parlamento di India), ku un electorado di 375 mion votadó eligibel na 2009. Kada un di e 27 estado-miembro di EU tin un kantidat fiho di asiento parlamentario, ku ta dependé di e kantidat di habitante. Esaki ta varia for di 6 asiento pa Malta te na 96 pa Alemania. For di 1 di febrüari 2020 Hulanda tin derecho riba 29 di e 705 asiento i pa e termino  2024-2029 esaki lo oumenta pa 31 asiento.

### Reino Hulandes
Siudadanonan hulandes di Reino Hulandes, irespekto unda nan ta residensiá, tin derecho di voto pa parlamento oropeo; pa residentenan di Karibe Hulandes esaki a bai na vigor desde aña 2009.

E miembronan di parlamento oropeo ta wòrdu eligí kada sinku aña mediante elekshon general direkto i sekreto. Sinembargo, te ku 2019 e partisipashon a baha na kada turno di votashon, for di 65% na 1979 te cu 50% na 2009, e porsentahe di mas haltu den e último 20 añanan. For di yanüari 2022 Roberta Metsola (EPP) ta e presidente di parlamento oropeo.
Albert Einstein

**Albert Einstein** (☆ 14 di mart 1879 na Ulm (Alemania) - † 18 di aprel 1955 na Princeton, New Jersey) tabata un físiko teorétiko suiso-merikano, di origen hudiu nasé na Alemania. E ta wòrdu konsiderá komo un di e sientífikonan mas grandi i influyente di tur tempu. Mihó konosí pa desaroyá e teoria di relatividat, Einstein tambe a hasi kontribushon importante na mekanika kuántiko, i asina tabata un figura sentral den e reforma revolushonario di e komprondementu sientífiko di naturalesa ku físika moderno a logra den e promé dékadanan di siglo binti. Su formula di ekivalensia di masa i energia *E = mc2*, ku ta surgi for di teoria di relatividat, a ser yamá "e komparashon di mas famoso di mundu". El a risibí e Premio Nobel di Físika na 1921 "pa su servisionan na físika teóriko, i spesialmente pa su deskubrimentu di e lei di e efekto fotolèktriko", un paso fundamental den e desaroyo di teoria kuántiko. Su obra tambe ta konosí pa su influensia riba filosofia di siensia.
Antigua GFC

**Antigua GFC** (oficialmente **Antigua Guatemala Fútbol Club**) ta e club di futbol di Guatemala.

## (Ex)-hungado
*  Marvin Ávila Jr
Corte di Casacion di Reino Hulandes

**Corte di Casacion di Reino Hulandes** (hulandes: *Hoge Raad der Nederlanden*, codigo di abreviacion oficial *HR*) ta e instancia di husticia mas halto riba tereno di derecho civil, penal y fiscal na Hulanda, Aruba, Corsou y Sint Maarten. E corte a wordo funda 1 di october 1838 y tin su sede na Den Haag.

## Hurisdiccion
E Corte di Casacion, na otro paisnan tambe conoci como 'Corte Supremo', ta responsabel pa e apelacionnan contra sentencianan di e corte di apelacion (*hoger beroep*). E recurso ta ser yama casacion. Den casacion no ta investigá e circunstancia y hechonan real di e caso un biaha mas, sino solamente ta controla e interpretacion y aplicacion di e ley door di e instancia anterior si esaki a wordo haci corectamente y si e sentencia ta suficientemente motiva. Esey ta nifica cu HR tin competencia pa anula of confirma sentencianan di un corte mas abou. Haciendo esaki, e ta establece hurisprudencia. Un otro tarea principal di corte di casacion ta pa mantene unidad y desaroyo di e sistema di husticia.

HR ta dicidi den casonan civil y penal. Den cierto casonan administrativo e tin competencia final tambe, mientras cu den otronan e competencia aki ta cay bek, pa loke ta trata Hulanda, na e division di resolucion di e Conseho Estatal (*Raad van State*), e corte central di apelacion (*Centrale Raad van Beroep*) of e corte di apelacion di comercio y industria (*College van Beroep van het bedrijfsleven*), y pa loke ta trata Caribe Hulandes na instancianan hudicial den e parti Caribense di Reino Hulandes.

## Constelacion
E Corte di Casacion ta consisti di un presidente, maximo di shete vicepresidente, no mas cu trinta miembro (esta e huesnan, cu ta yama *raadsheer* na hulandes, sea homber of muhe) y maximo diescinco miembro den servicio special (*raadsheer in buitengewone dienst*). E miembronan ta parti segun disciplina legal entre cuater camara:
* Prome camara (Derecho Civil)
* Di dos camara (Derecho Penal)
* Di tres camara (Derecho di Impuesto)
* Di cuater camara (Camara di Ombudsman)

E miembronan, mescos cu miembronan di otro instancianan hudicial, ta wordo nombra pa medio di un decreto real. Contrario na e procedura normal, gobierno ta tuma un decision a base di un lista di tres nomber proponi door di Tweede Kamer for di un lista di recomendacion di seis persona cu e di dos camara di e corte di casacion a compila. Experiencia ta siña cu gobierno ta nombra e prome candidato proponi. Asina e nombramento di e miembronan ta tuma luga via co-opcion: e miembronan di e Corte di Casacion cu ya a ser nombra ta determina cua persona por wordo nombra. Huesnan ta nombra pa bida, pero ta retira na edad di 70 aña.

For di 1 di november 2020 Dineke de Groot ta presidente di Corte di Casacion. E ta e sucesor di Maarten Feteris, kende tabata presidente di 2014 pa 2020.

## Link externo
* ''Hoge Raad der Nederlanden'' riba *rechtspraak.nl*
Verbo

Un **verbo** (latin: *verbum*) ta un palabra cu ta expresa un accion, movecion, evento, proceso of estado di hende, animal of cos. Den casi tur idioma na mundo, e verbo ta forma e base di un frase hunto cu e suheto y eventualmente un of mas obheto. Generalmente e verbo ta expresa loke e suheto ta haci. Tempo verbal ta e momento na cua e fenomeno cu e verbo ta expresa ta tuma luga. Esaki por ta den: *presente*, pa indica cu un accion ta wordo ehecuta; *pasado*, pa indica cu un accion a wordo haci; *futuro*, pa indica cu un accion lo wordo haci. 

Un caracteristica importante di verbonan ta cu nan por tuma un gran cantidad di diferente forma morfologico. E existencia di e diferente formanan aki den hopi idioma ta ser yama conhugacion. Den e conhugacion un cantidad di aspecto ta hunga un rol crucial, manera tempo, palabra y persona, e asina yama categorianan gramatical. Tur e aspectonan aki ta haya nan expresion den e forma cu e  verbo ta conhuga. Ehempelnan di idioma cu conoce conhugacion ta Hulandes, Ingles y Spaño.

## Papiamento
Den e sistema verbal di idioma Papiamento e verbo no tin conhugacion. Un verbo antecede pa un particula cu ta indica e tempo verbal (*ta*, *tabata*, *a*, *lo*, *lo ta*, *lo tabata* y *lo a*) ta forma hunto loke ta yama 'predicado di un frase'.

## Mira tambe
* Gramatica di Papiamento
Vanessa Susanna

**Vanessa Haydee Lisanne Susanna** (☆ 29 di juli 1997 na Tilburg) ta un futbolista profesional Hulandes di origen Arubano cu ta hunga como delantero den e division di honor Hulandes pa e club ADO Den Haag. E ta internacionalista cu e seleccion femenino di futbol di Aruba.

## Carera
Susanna a nace y lanta na Hulanda di mayornan Arubano, el a hunga pa Hulanda y Aruba na nivel di U-15 y senior, respectivamente. E por opera como mediocampo of delantero, y ta conoci pa su habilidad pa tuma oponentenan y tene e bala, su condicion fisico y velocidad. Como hungado hubenil el a join e academia hubenil di e club Hulandes SV Saestum, caminda el a bira nan goleador maximo di tur tempo.

Na zomer di 2015 Susanna a haci e traspaso di SV Saestum pa PSV pa bay hunga den e division di honor femenino. Dia 1 di juli 2018, el a cambia di PSV pa RSC Anderlecht. Na 2019 el a haci e traspaso pa e FA Women's Championship club London City Lionesses y na 2020 el a pasa pa e ekipo Italiano Hellas Verona pa hunga den Serie A. El a score cinco gol durante temperada 2021/22. For di e temporada 2022/2023 ta hunga pa e club ADO Den Haag (*Eredivisie*).

### Carera internacional
Na 2022 Susanna a debuta den e seleccion nacional femenino di Aruba y ta actualmente capitan di e ekipo. Anteriormente el a hunga pa e seleccion nacional hubenil di Hulanda hunto cu e hungadonan nacional Hulandes, Vivianne Miedema y Jill Roord.

## Link externo
* Profil V. Susanna, Soccerway
Materia

**Materia** ta un termino colectivo pa cualkier substancia of stof den universo cu tin masa y ta ocupa luga (espacio). Un luga den cua no tin materia ta wordo yama 'vacuo' den ciencia. Materia ta den forma solido, of likido, visualmente perceptible. Den fisica, un curpa ta forma pa un cantidad defini di materia. Den bida diario un cantidad definí di materia sólido ta wordo yama un obheto. 

E palabra "materia" ta bini di e palabra latin *materia*, cu na su turno ta bini for di *mater*, "mamá". "Material" ta e adhetivo deriva y como sustantivo "material" ta materia cu tin un funshon specifico.

Curpanan fisico den universo ta e galactica, strea y planeta, baranca, awa y aire. Organismo bibo manera mata, bestia y hende tambe ta forma pa materia. Un particula ta un curpa fisico di tamaño microscopico. Materia ordinario ta consistí di partíkulanan chikitu yama atoom. E atoomnan tin espacio entre nan y nan ta move of vibra constantemente. E partíkulanan ta move mas liher y mas leu for di otro ora nan keinta, y despues ora nan fria lo contrario ta tuma luga.

E movemento filosofico cu ta considera realidad como algo cu ta consisti principalmente of exclusivamente di materia ta wordo yama materialismo.
Lanthùis Chobolobo

**Lanthùis Chobolobo** (antes tambe yamá **Uitzicht**, **Lest den Dorst** i **De Zoutpan**) ta un eks-kas di plantashi na Kòrsou. Den e lanthùis ta establesé e destileria di Curacao likeur di Senior & Co.

Chobolobo ta situá un tiki ost di Schottegat, den nortost di Punda. E lanthùis ta bon mantené i ainda den estado original. E tin un fachada klasisista, i dos piso: e piso mas abou ta kuadrá i e piso ariba tin un forma di L. Riba e piso mas ariba tin un dak di siya ku panchinan pretu sin tragalus (*dakkapel*). Den e eskina ousente tin un dak di mesa, bou di dje ta e kushina. 

E kas di shon a wòrdu konstruí den siglo 18 i tabata un lugá di estadia pa komersiantenan riku. Originalmente e tabata un plantashon di salu. Na 1776 el a yega den poseshon di e mulato liber Anna Mattheeuw. E tabata yamá Sebollobo (libertat), un nòmber ku un origen indjan. Finalmente, Sebollobo a bira Chobolobo.

Na 1947 Senior & Co. a kumpra e lanthùis. Senior & Co. tabata posee un kunuku di laraha na Klein Kwartier i tabata traha e bibida Curaçao likeur di e fruta di e laraha. Desde e tempu ei e destileria di e likùr ta establesé na Chobolobo. Durante un restorashon na 2014, a konvertí e depósitonan bieu den un museo i un sentro di informashon i a traha un snèkbar patrás di e kas grandi.
Gumbs

**Gumbs** por referi na:

## Hende

* Aïsse Gumbs, futbolista profeshonal arubano
* Elaine Gumbs-Vlaun, trahado sosial i polítiko di Sint Maarten 
* Harvey Gumbs, pelotero di Kòrsou
* Marcel Gumbs,  polítiko i promé minister di Sint Maarten (2014-2015); su yu
**Melissa Gumbs, polítiko di Sint Maarten
* Louis Gumbs, polítiko di Sint Maarten
* Marinka Gumbs, polítiko di Sint Maarten
* Patrice Gumbs jr., polítiko di Sint Maarten
* Rita Bourne-Gumbs, polítiko di Sint Maarten
Aïsse Gumbs

**Aïsse Gumbs** (☆ 6 di augustus 1997 na Aruba) ta un futbolista profesional di Aruba cu ta hunga como defensa pa e club YLA na Brugge (Belgica) y pa e seleccion femenino di futbol di Aruba.

## Carera
Aïsse Gumbs a nace na Aruba, pero a muda pa Groningen na un edad jong. Aki el a hunga futbol  den un ekipo hubenil di e club di amateur GVAV. Despues el a bai hunga pa Oranje Nassau. Den un wega contra Sparta Rotterdam Gumbs a impresiona y a lanta interes di e rival. El a dicidi di acepta y a muda pa Rotterdam. Na 2022 Gumbs a keda recluta pa Excelsior Rotterdam.

Riba 16 di september 2022 Gumbs a haci su debut den division di honor femenino pa Excelsior den un wega contra Feyenoord reemplasando Lynn Groenewegen den e di 68 minuut. Den un wega contra VV Alkmaar, Gumbs a logra su prome gol pa Rotterdam.

Den juni 2023 Gumbs a prolonga su contract cu Excelsior pa un aña. Sinembargo, tres luna despues e ta dicidi di switch pa e club Belga YLA.

### Carera internacional
Aïsse Gumbs a haci su debut internacional dia 19 di februari 2022 den un wega contra El Salvador. Dia 25 di september 2023 el a anota su prome gol internacional den un wega contra e Islanan Turks y Caicos. Den 2023 el a fungi como capitan di e seleccion Arubano.
Bibliografia

**Bibliografia** (griego: βιβλίο biblío: buki, i γράφω gráfo: skirbi) ta referi na e estudio, descripcion y clasificacion di documentonan, cu e meta di produci e compilacion di e fuentenan documental di un trabou intelectual of un catalogo di obranan riba un tema specifico. E termino bibliografia ta menciona expresamente buki, pero den practica e documentonan por ta tanto manuscrito, imprenta, digital of audiovisual, sea nan ta publica of no. 

E termino por referi tambe na e lista di literatura mes. Esaki ta e compilacion di fuentenan (buki, articulo, website, audiovisual) cu ta wordo uza pa investiga un tema y cu usualmente ta wordo inclui na final di e documento y ta duna informacion riba e fuentenan cita den e texto. Un bibliografia por contene e nomber di e autor, titulo di e publicacion, nomber di e editor, aña di publicacion y otro detayenan. E meta di un bibliografia ta pa e lectornan por haya y consulta e documentonan cu nan a uza durante e investigacion. Tin diferente estilo pa traha bibliografia, manera e estilo di *Modern Language Association* (MLA) y e estilo di *American Psychological Association* (APA).

Un lista di titulo di publicacion cu tin den un coleccion specifico (manera den un biblioteca) no ta yama bibliografia, sino un catalogo of catalogo di referencia bibliografico.

## Literatura
* Andries Otto Kouwenhoven, *Handboek bibliografie. Een nieuwe gids naar bronnen van gepubliceerde informatie*, Assen: Van Gorcum, 1995.
* Michiel van Kempen, ‘De hoofdpijn van de bibliograaf; De kunst van het titelbeschrijven in het digitale tijdperk’, den: *Oso, Tijdschrift voor Surinamistiek*, 25 (2006), nr. 2, p. 68-80.
Harvey Gumbs

**Harvey Albert Gumbs** (☆ 20 di mart 1973 na Willemstad) ta un pelotero i entrenadó di beisbòl i sòftbòl di Kòrsou. E ta eks-internashonalista ku e selekshon hulandes di beisbòl.

## Karera
Gumbs a nase i lanta na Kòrsou. Den su hubentut el a partisipa den liga Sentral pa e weganan di beisbòl di Little League na Kòrsou. Mas laat el a pasa pa WildCats KJ74, ekipo di Liga Dòbel A ku a titulá kampeon na varios okashon. E tabata bateadó designá, picher i outfielder. Gumbs ta bati i tira man robes.

Despues di a muda pa Hulanda, Gumbs a hunga dos temporada pa Sparta den un division net bou di e liga mayó (*overgangsklasse*). Hungando pa ADO na Den Haag e ta debutá den e division mas haltu hulandes na 1995. Den su promé temporada, Gumbs a hunga den 34 wega i a bati .303 ku 40 hit; e siguiente temporada el a bati .384. Gumbs ta laga beisbòl pa hunga un temporada den e liga mayó di softbòl den e tim di Kokolishi, pero ta bolbe na ADO na 1998, e biaha aki batiendo .438 ku 46 hit, inkluyendo nuebe homerun, i 24 RBI. Na 1999, el a hunga un temporada pa Amsterdam Pirates, batiendo .353, pero despues el a bolbe pa di tres biaha na ADO, unda el a liderá e ekipo na 2000 ku un promedio di .390 bate. Despues di dos temporada mas, el a sigui pa pasa dos aña pa Almere '90, pero despues a bolbe ADO pa un di kuater biaha. Den su prome aña bek, 2005, Gumbs a liderá ADO cu un promedio di .293 y 44 hit. Debí na un herida, e no a hunga na 2006, despues el a agregá 12 wega mas na 2007. Seguidamente e ta swich pa Storks, un ekipo den un liga mas abou. Den temporada 2010/11 e ta hasi su comeback den e liga grandi hulandes ku e ekipo di ADO.

E ta entrenadó di Curaçao Neptunus di Rotterdam, un klup di beisbòl i sòftbòl den liga mayó hulandes. Na 2016 el a forma parti di e staf tékniko pa e partisipashon di e selekshon nashonal di Hulanda na e weganan mundial di sòftbòl.

### Karera internashonal
Na 2001 Gumbs a debutá den e selekshon hulandes di beisbòl prinsipalmente pa motibu di su forsa fenomenal. E tabata un miembro di e selekshon ku a partisipá na World Port Tournament (2001) na Rotterdam, hungando ocho wega, i na Haarlem Baseball Week (2002). Sinembargo, un herida a strob'é di partisipá na e Kopa Interkontinental i e Kampeonato Mundial ku a tuma lugá mas laat den aña.

## Link eksterno
* Harvey Gumbs, baseball-reference.com
Arturo Charles

**Arturo Charles** ta un entrenadó profeshonal di futbòl di Boneiru. Despues di e disolushon di Antias Hulandes, for di 2010 te ku 2012, e tabata e promé entrenadó di e ekipo boneriano di futbòl.

## Karera
Te ku e disolushon di Antias Hulandes dia 10 di òktober 2010 e isla di Boneiru tabata forma parti di e teritorio di Antias Hulandes. Te na e momentu ei futbolistanan boneriano tabatin e posibilidat pa milita den e ekipo nashonal antiano of e ekipo nashonal di Hulanda. Despues di e desmantelashon di e konstelashon antiano, e islanan a fundá nan federashon di futbòl independiente - den kaso di Boneiru e Federashon Futbòl Boneriano - i a forma nan mes ekipo nashonal di futbòl. 

Arturo Charles a keda nombrá komo e promé entrenadó nashonal di Boneiru, ku a bira un munisipio spesial di Hulanda. Na febrüari 2010, asta promé ku e disolushon di e teritorio antiano, e ekipo boneriano a hunga su promé wega (ainda no ofisial) kontra Kòrsou na Stadion Ergilio Hato na Willemstad, ku a terminá den un derota pa Bonaire 0:4. 

Bou di e término di Charles komo entrenadó Boneiru a bira miembro asosiá di CONCACAF i Caribbean Football Union (CFU), mientras bou di su susesor Ferdinand Bernabela (2014-2015) el a bira miembro kompleto di tur dos organisashon.

## Weganan internashonal
Dia 29 di òktober 2010 Charles a manehá e ekipo den nan promé wega kontra Sürnam durante e Torneo ABCS, perdiendo ku 2:4. E wega final pa e di tres lugá kontra Aruba a ser kanselá, ora algun hungadó a bandoná e kancha di futbòl promé ku tempu na momentu ku e wega tabata empatá 3:3. E wega a keda evaluá na fabor di Aruba.

Na 2011 Charles ku e ekipo nashonal boneriano ta sali ganadó pa promé i úniko biaha den historia di e torneo ABCS. Despues di un viktoria di 3-1 riba Kòrsou den e promé wega, Boneiru ta gana e final kontra Aruba ku 4-3 den tiramentu di pinalti. Ta bon pa menshoná ku e wega a terminá na fin di su tempu regular den un empate di 2:2, pasando direktamenta despues pa tiramentu di pinalti sin prolongashon di wega.

E aña siguiente, den e torneo ABCS 2012 e ekipo ta kaba na ultimo lugá. Despues di un derota di 0:8 kontra Sürnam den e promé wega na Stadion Guillermo Prospero Trinidad na Aruba, a sigui dos dia despues den e mesun stadion un derota di 2:9 kontra Kòrsou den e wega pa e di tres lugá. 

Despues di esaki, Charles, ku tabata traha komo moderadó di radio na e stashon lokal Broadcasting Network Bonaire 107.5FM (tambe ESPN Bonaire 107.5FM), a entrega su puesto di entrenadó i a wòrdu remplasá pa Rudsel Sint Jago.

## Mira tambe
* Torneo ABCS
Union Caribense di Futbol

**Union Caribense di Futbol** (oficialmente **Caribbean Football Union**, CFU, (na spaño: *Unión de Fútbol del Caribe*; na  Hulandes: *Caraïbische Voetbal Unie*) ta un confederacion di bondnan nacional di futbol den Caribe. E ta representa 25 pais miembro di FIFA, y tambe 6 teritorio cu no ta afilia na FIFA. E union a wordo establece dia 28 di januari 1978 y miembronan afilia ta competi den e region di CONCACAF.

CFU tambe ta organisa torneo di desaroyo, incluyendo un serie di weganan pa hubentud y e competencia Caribbean Club Shield, cu desde 2024 el a tuma over di CONCACAF. E edicion aki ta programa pa tuma luga na Corsou di 25 di juli te 4 di augustus na Stadion Rignaal (Jean) Francisca. 

## Miembro

## Torneo
### Masculino
* Copa Caribe (cualificacion pa Copa Oro di CONCACAF)
* CONCACAF Caribbean Cup (cualificacion pa CONCACAF Champions Cup)
* CONCACAF Caribbean Shield (cualificacion pa CONCACAF Caribbean Cup)

### Femenino
* Women’s Caribbean Cup (cualificacion pa CONCACAF Women's Championship y Copa Mundial Damas.

### Hubenil
* Campeonato CFU Masculino U-17 
* Campeonato CFU Masculino U-20 
* Campeonato CFU Femenino U-17 
* Campeonato CFU Femenino U-20
Ilfred Piar

**Ilfred Juliano Frederick (Tètè) Piar** (☆ 19 di ougùstùs 1989 na Rincon) ta un futbolista boneriano ku ta hunga komo delantero. E ta internashonalista ku e selekshon di Boneiru.

## Karera
### Karera den klup
Piar ta hunga aktualmente pa Real Rincon den Liga Boneiru. Pa e temporada di 2014, e tabata e maksimo goleadó di e liga ku 32 gol den 16 wega.

Na aprel 2018 Real Rincon a bira e promé klup boneriano pa kompetí den kompetensia internashonal di CONCACAF ora nan a kualifiká pa Caribbean Club Shield. Den e promé partido di Real Rincon, Piar a anotá un gol ora ku e klup a derotá Hard Rock FC di Grenada 3:1 na Santiago de los Caballeros, Repúblika Dominikano.

### Karera internashonal
Piar a hasi su debut dia 14 di novèmber 2013 den e ekipo nashonal di Boneiru, den un wega kontra Sürnam durante e Torneo ABCS. E partido aki tambe tabata e debut ofisial di Boneiru despues di a ser aseptá komo miembro asosiá di CONCACAF i miembro di CFU na aprel 2013. Despues di a pèrdè kontra Sürnam den semifinal, Boneiru derotá Aruba 2:1 den e wega pa di tres lugá. Piar a habri e skor anotando e promé gol ofisial pa Boneiru despues ku e isla a bira miembro di CFU. Su di dos gol el a skor dia 17 di november 2019 den un partido empatá 1:1 kontra Bahamas durante e torneo Nations League C di CONCACAF na Stadion Ergilio Hato.

## Link eksterno
* Profil Ilfred Piar, transfermarkt.nl
Guillermo Montero

**Guillermo Francisco Montero** (☆ 1 di yanüari 1997 na Kralendijk) ta un futbolista boneriano cu actualmente ta hunga como delantero den division honor Arubano pa SV Dakota y e seleccion di Boneiro. Na yüni 2017 un medio di comunicacion a nombr'e e mihor futbolista di Boneiro bou di binti aña di edad.

## Carera internacional
Montero a haci su debut internacional dia 7 di september 2014 den un partido perdi 1:4 contra Barbados durante e cualificacion di Copa Caribe despues di a drenta na 74 minuut como reemplasante di Tom Homburg.[1] [1] [2] Na december 2015, Montero a wordo nombra den un ekipo provisorio dor di Ferdinand Bernabela, entrenadó di Boneiro, den preparacion pa e cualificacion pa Copa Caribe 2017. Sinembargo, Boneiro finalmente no a drenta e competencia. Na 2019 el a bolbe na e ekipo nashonal pa e CONCACAF Nations League 2019/20.
Fernando Lewis

**Fernando Lewis** (☆ 31 di januari 1993 na Den Haag) ta un exfutbolista profesional Hulandes-Arubano cu desde 2023 ta hunga den e liga Hulandes *tweede klasse amateur* pa e team SV Zandvoort. Como internacionalista el a hunga den e seleccionnan di Hulanda y Aruba. Actualmente e ta capitan di e seleccion nacional Arubano.  

## Carera
### Carera den club
Lewis a haci su debut den futbol na AZ Alkmaar dia 20 di òktober 2011. El a hunga e dia ey contra Austria Wien durante un wega den Liga Europa, como reemplasante pa Roy Beerens. Den e ultimo wega di e temporada 2011/2012 contra FC Groningen, Lewis a sufri un herida cu a strob'e di hunga durante seis luna. E no a hunga den e siguiente temporada, pero den e temporada 2013/14 e tabata activo cinco biaha.

AZ a pone Lewis na disposicion di Go Ahead Eagles dia 8 di augustus 2014. Dos dia despues el a haci su debut, den un wega contra FC Groningen (2:3 pèrdida), como substituto pa Alex Schalk den e di 68 minuut. Na januari 2015 AZ a presta Lewis na FC Dordrecht pa resto di e temporada. 

Despues di e periodo aki, el a bolbe AZ Alkmaar, pero pa motibo di un ausencia largo pa via di un lesion muscular na su pia, el a hunga masha poco cu AZ. Despues cu a sali na cla cu e club no a renoba su contract, el a firma cu Willem II (*Eredivisie*) dia 9 di mei 2017. Desde 1 di juli 2023 e ta milita cu e ekipo di SV Zandvoort y ta hunga por lo general como defensa na banda drechi of defensa central.

### Carera internacional
Prome cu 2011 Lewis a aparece multiple bes den diferente seleccion Hulandes, entre nan den categoria masculino U-17, U-18 y U-19. Dia 3 di juni 2021 el a debuta pa e seleccion di Aruba den un partido gana 3:1 contra Cayman Islands. Na 2022 y 2023 el a participa den varios wega di clasificacion pa CONCACAF Nations League. E ta capitan di e seleccion nacional (masculino) di Aruba. 
 
## Lista di honor
 AZ Alkmaar
***Copa KNVB** (2012/13)

## Link externo
* Profiel riba transfermarkt.nl
* Profiel riba soccerway
Dick Advocaat

**Dirk Nicolaas (Dick) Advocaat** (☆ 27 di sèptèmber 1947 na Den Haag) ta un eks-futbolista profeshonal i entrenadó di futbòl Hulandes. E tabata menèger di e ekipo nashonal di futbòl di Kòrsou entre 2024 i 2026.

Advocaat tabata exitoso komo hungadó di futbòl i komo entrenadó, inkluyendo tres temporada ku e ekipo nashonal Hulandes. E tabata hunga den posishon mediokampo. Su karera a kuminsá ku 18 aña ku ADO Den Haag, i dia 21 di mei 1967 el a hasi su debut profeshonal ku e klup den un viktoria di 3:0 kontra FC Groningen. Despues el a milita pa FC Den Haag, FC VVV, Roda JC, Sparta, Berchem Sport, Utrecht i Chicago Sting na Merka.

El a entrená un kantidat di klup den Hulanda i den eksterior (inkluyendo e klup ruso Zenit St. Petersburg, ku kua el a gana e final di e Kopa UEFA di 2008), i tambe e ekiponan nashonal di un kantidat di pais, inkluyendo Surkorea, Bélgika i Rusia. Su apodo ta "The Little General", un referensia na su mentor Rinus Michels.

Aunke Advocaat tabata pa bai ku penshun el a firma na yanüari 2024 un kontrakt komo entrenadó ku Federashon Futbòl Kòrsou pa un aña pa asina prepara e selekshon di Kòrsou pa e weganan kualifikario pa Kopa Mundial 2026.

Dia 18 di novèmber 2025, Curaçao a empatá 0-0 ku Jamaica na Kingston, klasifikando pa e Kopa Mundial di FIFA pa promé biaha den historia. Na e wega aki Advocaat tabata ousente pa motibunan familiar i a wòrdu remplasa pa e asistente di entrenamentu Dean Gorré. 

Nan a terminá nan kampaña di klasifikashon na kabes di nan Grupo B despues di un empate sin gol kontra Jamaica, ounke el a pèrdè e partido pa motibunan di famia. Na febrüari 2026, debí na e preokupashonnan di salú di su yu muhé, Advocaat a renunsiá di inmediato di su posishon komo coach.
Nickenson Paul

**Nickenson Stephan Paul** (☆ 25 di augustus 1997 na Oranjestad) ta un futbolista Arubano cu ta hunga como defensa central pa e ekipo Dakota y e seleccion nacional di Aruba.

## Carera
Paul a nace na Aruba, yiu di mayornan Haitiano. El a desaroya gran parti di su talento futbolistico den seno di SV Dakota.
Tambe el a hunga un aña den e categorianan hubenil di SV Britannia.

### Carera den club
Paul a cuminsa su carera cu Dakota na 2015, caminda el a yuda e club gana e titulo campeonil di Division di Honor na 2017 y 2022. Na 2017, na edad di 20 aña, Paul a biaha pa Belgica pa tuma parti den un prueba di 11 dia cu RKC Waalwijk.  E siguiente aña, el a keda nominá pa AVB pa partisipá na e *Major League Soccer Caribbean Combine*.

### Carera internacional
El a debuta dia 30 di mart 2014 como senior den e seleccion Arubano, ora el a substitui Denzel Dumfries den e di 89 minuut di un wega amistoso contra Guam, cual a caba den victoria 2:0. E tin riba su nomber un total di 26 'caps' cu e seleccion nacional.

## Link externo
* Profiel riba transfermarkt.nl
* Profiel riba soccerway.com
Terence Groothusen

**Terence Clyde Leon Groothusen** (☆ 16 di september 1996 na Amsterdam) ta un futbolista Hulandes-Arubano cu ta hunga como delantero pa Sportlust '46 y pa e seleccion nacional di Aruba.

## Carera
### Carera den club
Na 2015 Groothusen a pasa for di e ekipo hubenil pa e prome ekipo senior di HFC EDO Haarlem, caminda el a keda te 2017 y den tres temporada a score 30 gol. Na 2017 el a bay FC Dordrecht, unda el a debuta dia 18 di ougùstùs 2017 den e wega perdi 5:1 contra Fortuna Sittard. Den e temporada 2017/2018 el a hunga 21 partido den e prome division pa FC Dordrecht. Den luna di april 2018 el a keda lesiona, loke a pone cu e no por a hunga mas cu e ekipo.

Na juli 2019 el a cambia pa Hibernians FC na Malta, hungando den e prome liga. Na januari 2020 el a move pa Kozakken Boys den e di dos division Hulandes. Seis aña despues el a cambia pa SV Straelen na Alemania den e Oberliga Niederrhein y a milita desde 1 di februari 2021 den e ekipo Alemannia Aachen. E di dos mitar di aña 2021 el a hunga pa Rot Weiss Ahlen. Na 2023 el a firma un contract pa un aña cu Sportlust '48, ekipo Hulandes den tercer division B.

### Carera internacional
Groothusen a debuta dia 6 di september 2019 pa e seleccion nacional Arubano, den un wega di CONCACAF Nations League contra Guyana. E tin riba su nomber un total di 6 wega y cuater gol anota cu e seleccion nacional.

## Link externo
* Profiel riba transfermarkt.nl
* Profiel riba soccerway.com
Kopa Oro di CONCACAF

**Kopa Oro di CONCACAF** (**Copa Oro di CONCACAF** òf **CONCACAF Gold Cup**) ta e torneo di futbòl mas importante pa ekiponan di e paisnan afiliá na CONCACAF (Konfederashon di futbòl di Nort i Sentro Amerika i Karibe). Paisnan di Nort Amérika, Sentral Amérika i Karibe ta partisipá den e Kopa Oro, eventualmente ampliá ku un òf mas ekipo di un pais invitá. 

Kopa Oro ta tuma lugá for di aña 1991 kada dos aña na Merka i tin biaha e ta wòrdu komplementá ku otro paisnan organisadó. E mesun aña Kopa Oro a bira e susesor di e kampeonato di CONCACAF (Nations Cup), ku a tuma lugá dies biaha entre 1963 i 1989. E kampeonato aki tabata e susesor di e kampeonato di CCCF (*Confederación Centroamericana y del Caribe de Fútbol*) cu tambe tabatin dies edishon entre 1941 i 1961, i e kampeonato di NAFC (*North American Football Confederation*) ku a tuma lugá na 1941 i 1943.

## Tabla di medaya

*kursivo*: edishonnan di CONCACAF Nations Cup
Marvic Bermudez

**MarvIc Bermudez** (☆ 18 di juli 1983 na Aruba) ta un entrenado di futbol Arubano y desde 2020 e coach di e ekipo nacional masculino di Aruba.

Bermudez a hunga como mediocampista na Hulanda y den e ekipo di SV Britannia, un club di division honor di Aruba. El a fungi pa un temporada como entrenado y director tecnico di e club. Na november 2018, Bermúdez a wordo nombra door di AVB como coach pa e seleccion U-20 (futbolista bou di 20 aña) di Aruba. Seguidamente el a fungi como asistent di e bondscoach. Na 2020, despues di e retiro di Martin Koopman, Bermudez a bira e coach principal di futbol na Aruba.

## Link externo
* Profiel riba soccerway.com
* Profiel di entrenado riba transfermarkt.nl
Arjan van der Laan

**Arjan van der Laan** (☆ 10 di november 1969 na Nieuwkoop, Hulanda) ta un exfutbolista profesional Hulandes y actualmente entrenado di futbol. Desde 2024 e ta coach di e seleccion femenino di futbol di Aruba como sucesor di Veron Albertsz. 

Arjan van der Laan tabata hunga como mediocampo y a milita entre otro pa Sparta Rotterdam y FC Twente. Despues di retira como hungado na 2006, el a bay traha como entrenado pa e ekipo hubenil di Sparta Rotterdam. El a core stage tambe un aña na NEC, despues di cual el a haya su licencia como coach.[2] Seguidamente el a bira asistent di e coach di e prome team di Sparta. Na 2014 e tabata e entrenado pa e ekipo hubenil di FC Utrecht. Entre september 2015 y december 2016 e tabata e coach principal di e seleccion femenino di futbol di Hulanda. El a fungi como coach principal pa un temporada pa SV TEC y a pasa despues pa RKSV Altior. Na 2024 el a wordo apunta door di AVB como bondscoach. Van der Laan ta encarga pa prepara coachnan local y ta fungi como coach principal pa e seleccion nacional femenino.

## Link externo
* Profiel riba transfermarkt.nl
Claudia Sheinbaum

**Claudia Sheinbaum Pardo** (☆ 24 di yüni 1962 na Siudat di Mexico) ta un polítiko, sientífiko, aktivista, eskritor i akadémiko mehikano. E ta e di 66 presidente di Mexico i ta e promé presidente ku ta hende muhé i di origen hudiu. Su término ta kore di 1 di òktober 2024 te ku 30 di sèptèmber 2030.

## Bida
Sheinbaum, un sientífiko di profeshon, a risibí su doktorado den filosofia di ingenieria di energia for di e Universidat Nashonal Outónoma di Mexico. Komo akadémiko, el a skirbi mas ku 100 artíkulo i dos buki tokante energia, medio ambiente i desaroyo sostenibel. El a kontribuí na e Panel Intergubernamental riba Kambio di Klima di Nashonnan Uni y na 2018 el a wòrdu distinguí door di BBC komo un di e 100 Muhe mundialmente mas poderoso. 

E tabata di 5 di desèmber 2018 te ku 16 di yüni 2023 hefe di gobièrnu di Siudat di Mexico, unda el a dirigi un kampaña ku tabata enfatisá frenamento di kriminalidat i aplikashon di leinan di urbanisashon. Di 2000 pa 2006, Sheinbaum a fungi komo Minister pa Polítika Ambiental den e gobièrnu di Siudat di Mexico bou di Andrés Manuel López Obrador. Di 2015 pa 2017 e tabata alkalde di Tlalpan. Na 2007, Sheinbaum tabata un miembro di e Panel Intergubernamental riba Kambio di Klima.

Despues di a retira di su puesto komo hefe di gobièrnu Sheinbaum a buska e nominashon presidensial di partido Morena den elekshon di 2024. Na sèptèmber 2023, el a asegura e nominashon di e partido riba su rival mas serka, exsekretario di eksterior Marcelo Ebrard. Dia 2 di yüni 2024, el a wòrdu elegí ku un mayoria aplastante komo presidente pa e termino di 2024 te 2030.
Madagascar (pelikula)

***Madagascar*** ta un pelíkula merikano di 2005 produsí pa DreamWorks Animation SKG i PDI/DreamWorks, i distribuí pa DreamWorks Pictures. E pelíkula tabata dirigí pa Eric Darnell i Tom McGrath, i skirbí pa Darnell, McGrath, Mark Burton i Billy Frolick. *Madagascar* a estrená na Merka dia 27 di mei 2005.

## Aktor i personahenan

* Ben Stiller komo Alex
* Chris Rock komo Marty
* David Schwimmer komo Melman
* Jada Pinkett Smith komo Gloria
* Sacha Baron Cohen komo King Julien XIII
* Cedric the Entertainer komo Maurice
* Andy Richter komo Mort
* Tom McGrath komo Skipper
* Chris Miller komo Kowalski
* Jeffrey Katzenberg komo Rico
* Christopher Knights komo Private
* Conrad Vernon komo Mason

## Link eksterno

* 
* 
* Madagascar, Rotten Tomatoes
* Madagascar, Metacritic
* Madagascar, MovieMeter
Soraya Verhoeve

**Soraya Verhoeve** (☆ 28 di december 1997 na Amsterdam) ta un futbolista Hulandes cu ta hunga como defensa pa VVK/Telstar y pa e seleccion femenino di futbol di Aruba.

## Carera
Verhoeve a nace y lanta na Amsterdam, Hulanda, como yiu di un mama Arubano y un tata Hulandes. Despues di a caba VWO el a bay studia psicologia y a obtene su master na Universidad di Amsterdam.

### Carera den club
Verhoeve a inicia su carera futbolistico cu SV Nieuw Sloten (2010-2013) y CTO Amsterdam (2013-2016). E tabata hunga prome como portero y awendia ta defensor. Despues di a hunga ocho aña pa AFC Ajax desde 2016, Verhoeve a cambia pa e rival VVK/Telstar na september 2024.

### Carera internacional
Verhoeve a hunga pa e seleccion Hulandes U-19 entre 2014 y 2016, participando den e campeonato Europeo na Slovakia na 2016. Na december 2016 el a sufri un lesion grave na un ligamento durante entrenamento, loke a haci cu e no por a drenta den accion pa varios luna.

Dia 28 di mei 2024 Verhoeve ta haci su debut den e seleccion Arubano y ta anota alabes su prome gol den e di 86 minuut di un partido gana contra Corsou 3:2. Esaki tabata e prome wega di e torneo 'Caribbean Queens Tournament', pa cual torneo e ekipo Arubano a titula campeon y Verhoeve a sali maximo goleador. El a score un total di tres gol den 4 partido.

## Link externo
* Profiel riba soccerway.com
Bonny Lammers

**Bonny Lammers** (☆ 19 di december 2003 na Tiel, Hulanda) ta un futbolista Hulandes cu ta hunga como delantero den e division di honor Hulandes pa e club Excelsior Rotterdam y pa e seleccion femenino di futbol di Aruba.

## Carera
### Carera den club
Bonny Lammers semper a hunga futbol riba caya y na edad di 12 aña a bira miembro di RKTVC na Tiel. Despues di dos temporada el a pasa pa SteDoCo y dos aña despues el a bay pa un temporada na Unitas. El a combina esaki cu futbol di sala na ZVG, den division di honor. Tambe el a milita algun tempo den Sparta Rotterdam.

Den zomer di 2023 Lammers a firma un contract cu Excelsior Rotterdam y dia 8 di september 2023 a haci su debut den e *Eredivisie* (damas) pa Excelsior den un duel contra AZ.

### Carera internacional
Den 2023 Lammers a haci su debut den e seleccion Arubano. 

## Link externo
* Profiel riba soccerway.com
Matthew Lentink

**Matthew Lentink** (☆ 18 di augustus 1993 na Oranjestad) ta un futbolista Arubiano cu ta hunga como portero pa VV Goes y e ekipo nacional masculino di Aruba.

## Carera
Matthew Lentink a cuminsa su carera futbolistico cu Riverplate den e categoria infantil y despues a sigui den e categoria hubenil cu e team di RBC Roosendaal na Hulanda.

### Carera den club
Despues cu su prome club senior RBC Roosendaal a declara bancarota na juni 2011, Lentink a move pa VV Goes den Eerste Klasse di futbol amateur.  El a hunga aki pa tres temporada, y a bay riba un prueba cu e club profesional NAC Breda prome cu firma cu VV Kloetinge dia 10 di mei 2014. Su periodo na e club a dura cuater aña, cambiando despues pa Zeelandia. Despues di un temporada Lentink a milita un temporada cu VC Vlissingen prome cu el a dicidi di bolbe na VV Goes. Aki, na october 2020 e tabata parti di un partido historico di Copa KNVB contra ODIN '59, batiendo e record pa mas cantidad di pinalti tuma den un wega competitivo na Zeeland, cu 34. E record anterior tabata di DOSKO y VV Terneuzen, kende a dal 30 pinalti na 2000 prome cu a haya un ganador. Dia 12 di mei 2024 e ekipo di VV Goes a titula campeon den 4to division di e liga Hulandes y a promove bek pa 3er division.

### Carera internacional
Riba 28 di maart 2014 Lentink a haci su debut internacional pa Aruba den un partido amistoso contra e ekipo nacional di Guam. Te cu juni 2024 e tin riba su nomber un total di 13 'caps' cu e seleccion nacional.

## Link externo
* Profiel riba soccerway.com
* Profiel di entrenado riba transfermarkt.nl
Meindert Rojer

**Meindert Norvell James (Menki) Rojer** (☆ 14 di novèmber 1957 na Kòrsou), ta un èkspolítiko, poeta i outor di Kòrsou.

## Bida i karera
Menki Rojer a nasé 14 di novèmber 1957 na Kòrsou komo yu di Julian G. Rojer. Su tata tabata miembro di Konseho Insular di Kòrsou den añanan 1950 i 1960 pa un periodo di dies aña; su ruman hòmber Leendert Rojer a fungi komo minister plenipotensario den e gabinete interino bou di promé minister Gilmar Pisas.

Menki Rojer a kursa MAVO/HAVO na Kòrsou despues el a sigui e estudio di Arbeidsmarktpolitiek i Pesoneelsbeleid HBO, na Rijnmond Hogeschool di Rotterdam, dos aña despues el a optené e post-grado Voortgezette opleiding Personeelsbeleid. Menki Rojer a traha na personeelszaken di departamentu di Asuntunan Sosial, despues komo kordinador di Wachtgeld Unit i a termina su karera komo empleado públiko na departamentu di Asuntunan General di Gobièrnu di Kòrsou komo Account manager HRM.

Entre 2016 i 2021 e tabata miembro di Parlamento di Kòrsou pa partido polítiko KdNT. Rojer tabata number dos riba e lista despues di Amparo dos Santos. Na mei 2021 el a anunsiá su retiro di KdNT komo ku for di elekshon 2021 e no a tende nada mas di e lider di partido.

Menki Rojer ta poeta i outor, ku ta skirbi kuenta kòrtiku i novela. E obranan publiká ta entre otro *Superfekundashon*, *Kolebra di Caracasbaai*, *Yokan i Esther*, *Buriku di Papa Timba (kuenta pa mucha), Claudia*, *Enkarnashon di maldat*, *Vipe*, i *Tragedia di Campo Alegre*.
Papiamentu na Boneiru

**Papiamen na Boneiru** ta e lenga papiá den e isla di Boneiru. E ta un variante di e idioma papiamentu, papiá na e islanan Aruba, Boneiru i Kòrsou.. Den e uso di papiamentu kada isla tin su karakterístikanan, entre otro den intonashon i variantenan den ekspreshon. 

E ortografia ofisial di Aruba ta desviá di esun di Kòrsou i Boneiru.

## Mira tambe
* Ortografia di papiamentu
Servio

**Servio** (српски језик òf *srpski jezik*) ta un lenga papiá na Servia. E lenga ta un variante standardisá di e idioma serbo-kroata. E ta e idioma ofisial i nashonal di Servia, un di e tres idiomanan ofisial di Bosnia Herzogovina i idioma ko-ofisial na Montenegro i Kosovo. E ta un idioma minoritario rekonosé na Kroasia, Nort Macedonia, Rumania, Hungria, Slovakia i Czechia.

E ta wòrdu papia tambe pa hopi Serbio den diáspora, prinsipalmente den paisnan di Oropa Sentral, Nort Amérika i Australia. E idioma ta oropeo i sur eslavo. E idioma aki a haña un kambio kompleto na mitar di añanan 1800 dor di e lingwista serbio Vuk Karadžić; ora el a wòrdu modernisá for di e tempu di Edat Medio, ora ku ainda tabata papia “Serbio Antiguo”. E kantidat total di papiadó rònt mundu awe ta wòrdu kalkulá na mas ku 12 mion.
Odia

**Odia** (, te 1 di novèmber 2011 yamá *Oriya*) ta un lenga di India, ku ta pertenesé na e famia di idiomanan klásiko indo-ariano. E ta e idioma ofisial di e estado di Odisha i e di dos idioma ofisial di e estado di Jharkhand. E ta ser papiá tambe den parti di e estadonan di West Bengal, Andhra Pradesh i Chhattisgarh.

Odia ta e di seis idioma di India ku ta un idioma klásiko, basa riba e echo ku e tin un historia literario largu i no a presta ekstensivamente for di otro idioma. E inskripshon mas bieu konosí den Odia ta data di siglo 10. 

E otro idiomanan klásiko di India ta Kannada, Tamil, Telugu, Malayalam i Sanskrit.
SV Trupial

**SV Trupial** (oficialmente *Sport Vereniging Trupial*) ta un club di futbol Arubano di Oranjestad cu ta hunga den Division Uno, e di dos nivel di e liga nacional. E club a ser funda dia 10 di april 1938 y rebiba na 1958.

## Lista di Honor
**[[Division Uno (Aruba)|Division Uno]]: 1**
* campeon na 2007/08

## Mira tambe
* Lista di club di futbol na Aruba